open-index/open-wikipedia-markdown huggingface dataset:
מחשוב אוטונומי

**מחשוב אוטונומי** היא יוזמה  בתחום הבינה המלאכותית של חברת IBM שהחלה בשנת 2001. היוזמה החלה תחת הכינוי "יוזמת המחשוב האוטונומי" (ACI - Autonomic Computing Initiative). מטרת היוזמה היא פיתוח מערכות מחשב המסוגלות לנהל את עצמן כדי להתגבר על המורכבות הגדלה במהירות של ניהול מערכות מחשוב, וכדי לאפשר את המשך הצמיחה של המערכות על ידי הסרת המחסום שמציבה אותה מורכבות. במילים אחרות, מחשוב אוטונומי מתייחס לתכונת הניהול העצמי של מרכיבי מערכת מבוזרת, תכונה המאפשרת למערכת לבצע התאמות לשינויים בלתי צפוים תוך הסתרת מורכבותה מהמפעילים והמשתמשים. מערכת מחשוב אוטונומי מקבלת החלטות בעצמה, על סמך מדיניות שנקבעה מראש, בודקת את מצבה ומתייעלת באופן רציף ואוטומטי על מנת להתאים עצמה לתנאים המשתנים.

הצורך בפיתוח מחשוב אוטונומי החל מההבחנה כי מערכות מבוזרות הופכות מסובכות יותר ויותר עם הזמן, עם התווספותם של מרכיבים נוספים הכרוכים בלוגיקה מורכבת. ככל שהמערכות הופכות מסובכות ומתוחכמות יותר, כך ניהול המערכת הופך למשימה סבוכה הנתונה לטעויות אנוש. ההשראה במחשוב האוטונומי לקוחה ממערכת העצבים האנושית, אשר באמצעות הגדרת אופן פעולה אוטונומי, מערכות שונות בגוף מתפקדות ללא תלות באחרות. לדוגמה: אופן הפעולה האוטונומי של מערכת הנשימה ומערכת העיכול בגוף האדם.

## עקרונות הניהול האוטונומי
הניהול האוטונומי מושתת על ארבעה עקרונות. באמצעות יישום ארבעה עקרונות אלה מושגת מערכת מידע אשר עצמאית בניהולה, בעלת יכולות גידול ואמינות משופרות משמעותית, בעוד הקושי בפיתוח ובתחזוקה מופחת.
# הגדרה עצמית – הגדרה אוטומטית של הרכיבים בהתאם למדיניות המערכתית, כששאר המערכת מותאם אוטומטית (בדומה להוספת תא בגוף האדם, או להוספת אזרח לאוכלוסיית עיר).
# הבראה עצמית – המערכת תדע לתקן בעצמה בעיות חומרה או תוכנה.
# טיוב עצמי – המערכת תבצע תהליכי טיוב ושיפור עצמי באופן אוטומטי.
# הגנה עצמית – המערכת תדע להגן על עצמה באופן עצמאי מפני התקפות.

IBM הציגה חמישה שלבי התפתחות למערכת מחשוב אוטונומי: השלב הראשון הוא המצב הקיים, בו מערכות מנוהלות על ידי גורם אנושי. בשלבים 2 - 4 הפונקציונליות של מערכת הניהול האוטומטית הולכת וגדלה, בעוד ששלב 5 מציג את מימוש החזון: מערכת שמנהלת את עצמה באופן מלא.

## לולאות שליטה
רעיון בסיסי אחד שיש ליישם במחשוב אוטונומי הוא לולאות שליטה. לולאת שליטה היא מערכת שמבצעת מעקב אחר משאב מסוים: חומרה או תוכנה, ובאופן אוטונומי מנסה לשמור על פרמטר כלשהו בטווח רצוי. מימוש פשוט הוא על ידי לולאה בקוד שבאופן רציף בודקת את ערך הפרמטר, ואם זה חורג מהתחום המבוקש – המערכת מבצעת תיקון.
דוגמה ללולאת שליטה היא תרמוסטט במערכת מיזוג אוויר. התרמוסטט מודד באופן רציף את הטמפרטורה, ואם זו חורגת מהטמפרטורה המבוקשת – התרמוסטט מפעיל את מנגנון החימום או הקירור כדי להישאר בטווח הטמפרטורה הרצויה.

לפי IBM, מאות ואף אלפי לולאות שליטה צפויות לעבוד במקביל במערכת מחשוב אוטונומי.

## קישורים חיצוניים
* אודות מחשוב אוטונומי באתר IBM 
* מאמר של IBM אודות מחשוב אוטונומי  
* בלוג של מחשוב אוטונומי ב-IBM 

קטגוריה:בינה מלאכותית
איאון פלקס

**איאון פלקס** (מאנגלית: **Aeon Flux**) הוא סרט קולנוע בבימויה של קארין קוסאמה (אגרוף של אישה), המבוסס על סדרת אנימציה של ערוץ המוזיקה MTV, בכיכובה של שרליז ת'רון, שיצא לאקרנים ב-2005.

## תקציר העלילה
בשנת 2011 משמיד וירוס קטלני 99% מאוכלוסיית כדור הארץ, מיליונים בודדים ניצולים והם חיים בעיר העתידנית ברגנה.

את העיר מנהלת כת של מדענים השולטים על העיר.

400 שנה מאוחר יותר, קמה מחתרת מורדים שקוראת לעצמה בשם "המוניקנים", המנוהלת על ידי אישה, ומגלה שחיתויות וסודות אפלים בצמרת המשטר, ו**איאון פלקס** חברה בה.

לאחר כמה משימות, נשלחת **איאון פלקס** למשימה המרכזית והסודית, להרוג את המושל.

## ביקורת
הסרט הפך לאכזבה גדולה מצד הצופים וחובבי המדע בדיוני. היוצר של סדרת האנימציה פיטר צ'אנג תקף בחריפות את הסרט על שלא היה נאמן למקור, על פי צ'אנג, שגם טען שצוות ההפקה שינה כמעט לחלוטין את התסריט.

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סרטים אמריקאיים
קטגוריה:סרטי 2005
קטגוריה:סרטי מדע בדיוני אמריקאיים
קטגוריה:שיבוט בקולנוע
קטגוריה:סרטי מדע בדיוני מ-2005
לוואש

**לוואש** או **לוואשי** (בארמנית: **լավաշ**, טורקית ואזרית: **lavaş**, פרסית: **لواش**, בגאורגית: **ლავაში**) הוא לחם עגול ודק הנפוץ במטבח הקווקזי, בעיקר במדינות: ארמניה, גאורגיה, טורקיה, אזרבייג'ן ואיראן.

## הכנה

הבצק עליו מבוסס לחם הלוואש העגול מוצמד לצידו הפנימי של תנור אבן "תורנה". הלחם נאפה על צד אחד בלבד.

## היסטוריה
ההיסטוריון וחוקר-האוכל גיל מרקס (Gil Marks) התחקה אחר ההיסטוריה של הלוואש ותארך אותה לימי קדם שבהם החל האדם להתקין את לחמיו שהושטחו על גבי מחבת עשויית־טרקוטה. צורותיו המוקדמות ביותר של הלחם בושלו כעוגות עבות יחסית על סלעים מחוממים או בגחלים, אך כאשר החלו להשתמש במחבת הדקה והקדומה היה צורך להתאים לה בצק דק יותר כדי שלא יישרף. דוגמה קרובה מאוד למאפה הלוואש כרקיק-מרוקע מופיעה במקרא, בספר שמות: "וְ**רָקִיק** אֶחָד מִסַּל הַמַּצּוֹת". כשהופיעו התנורים המוקדמים, התאפשרה הכנת כיכרות לוואש עבות יותר.

במנהגי החתונה של יהודי גאורגיה במזרח גאורגיה נהוג היה לשלוח לוואש לכל משפחה שהוזמנה למסיבה בשבת שלפני החתונה.

## קישורים חיצוניים

* אירמה קזר, לחם גאורגי – לוואשי (Lavashi), באתר וואלה!
* לוואש, , 
* דרה גולדשטיין, הסעודה הגאורגית: התרבות מלאת החיים והאוכל הטעים של הרפובליקה של גאורגיה, עמ' 47,  

קטגוריה:סוגי לחם
קטגוריה:המטבח הגאורגי
קטגוריה:המטבח הארמני
קטגוריה:המטבח האזרי
קטגוריה:המטבח הטורקי
קטגוריה:המטבח הפרסי
קטגוריה:המטבח הקווקזי
קטגוריה:המטבח הסובייטי
אפריון

[ממוזער|250px|אפריון [אירופה|אירופאי מ-1775 שהיה מיועד לשארלוט, מלכת בריטניה]]
[ממוזער|שמאל|250px|אפריון ל[תיירים בסין בימינו]]
**אַפִּרְיוֹן** או **אפיריון** הוא כלי רכב חסר גלגלים המיועד בדרך כלל לאדם אחד ונישא על ידי מספר בני אדם. האפריון מורכב ממושב הנוסע, והמוטות שבעזרתם מרימים את האפריון. אף שגם אלונקה תקפה להגדרה זו, השימוש הנפוץ במילה הוא לתיאור האפריון המפואר, שנועד להעביר אנשים בעלי מעמד חברתי גבוה ממקום למקום.

לאפריון שני שימושים עיקריים. האחד הוא העברה של אדם בעל דרגה חברתית גבוהה ממקום למקום.
אפיריונים אלה היו מפוארים ונוחים יחסית. השימוש השני שנעשה הוא פינוי או העברה של אנשים פצועים או גופות.

מושבי הנוסע הפשוטים ביותר הם מזרן בלבד, ואילו מושבים מפוארים יותר כוללים כיסא, כורסה או מיטה וסגורים על ידי תא או וילונות. האפיריונים הקלים ביותר נישאו על ידי שני אנשים, בעוד הכבדים ביותר נרתמו לבהמות משא.

המילה **אפיריון** נזכרת כבר במקרא ונעשו בה שימושים גם בארץ.

כפי שהיא מופיעה בשיר השירים:

מילים דומות נמצאות בשימוש גם בשפות קרובות לעברית כגון יוונית – φορεῖον (פֿוֹרֶאיון); וסורית – פּוּרְיוֹן. דבר שנובע כנראה גם מקשרי מסחר הדוקים, כפי שאפשר גם להסיק על ידי הנאמר בשיר השירים.

## קישורים חיצוניים

קטגוריה:כלי רכב
קטגוריה:מילים יחידאיות בתנ"ך
קטגוריה:אמצעי הסעה לא ממונעים
שיתוף ואחווה

**שיתוף ואחווה** הייתה מפלגת מיעוטים שהייתה קשורה למפא"י ומפלגת העבודה, והיוותה, בדומה לשאר המפלגות הערביות בזמנה, מפלגת לוויין.

המפלגה זכתה בשני מנדטים בבחירות לכנסת ה-4, והייתה חברה בקואליציה אך לא בממשלה. בבחירות לכנסת ה-5, ה-6, וה-7 שמרה המפלגה על כוחה, ונשארה חברה בקואליציות השונות ללא ייצוג בממשלה.

הבחירות לכנסת השמינית, בהן קיבלה המפלגה רק 9,949 קולות וכשלה לעבור את אחוז החסימה, בישרו על קץ דרכה הפוליטית של המפלגה. המפלגה כשלה לעבור את אחוז החסימה, מכיוון שרוב חבריה פרשו והצטרפו למפלגות אחרות.

## נציגי המפלגה בכנסת
**הכנסת הרביעית (1959)**
2 מנדטים: לביב חוסיין אבו רוכן, יוסף דיאב
* לרשימת מועמדים מלאה ראו כאן
**הכנסת החמישית (1961)**
2 מנדטים: דיאב עובייד, ג'בר מועדי 
* לרשימת מועמדים מלאה ראו כאן
**הכנסת השישית (1965)**
2 מנדטים: דיאב עובייד, ג'בר מועדי, 

**הכנסת השביעית (1969)**
2 מנדטים: דיאב עובייד, אליאס נח'לה

## קישורים חיצוניים
* 
* מפלגת שיתוף ואחווה, באתר הכנסת

## הערות שוליים

קטגוריה:ישראל: מפלגות היסטוריות
קטגוריה:סיעות בכנסת
קטגוריה:מפלגות ערביות בישראל
קטגוריה:סיעות החברות בממשלת ישראל ה-9
קטגוריה:סיעות החברות בממשלת ישראל ה-10
קטגוריה:סיעות החברות בממשלת ישראל ה-11
קטגוריה:סיעות החברות בממשלת ישראל ה-12
קטגוריה:סיעות החברות בממשלת ישראל ה-13
קטגוריה:סיעות החברות בממשלת ישראל ה-14
קטגוריה:סיעות החברות בממשלת ישראל ה-15
צימעס

**צִימֶעס** הוא תבשיל מתוק מהמטבח האשכנזי, העשוי מגזר קצוץ (כיום בדרך כלל מגזר גמדי), מבושל עם סוכר.

ישנן גרסאות בהן מוסיפים סוגים נוספים של פירות יבשים, בעיקר צימוקים אולם גם שזיפים או משמשים.

למרות מתיקותו הצימעס אינו נאכל כקינוח, אלא כתבשיל הנלווה למנה העיקרית הבשרית בארוחה. הוא מקובל כמאכל חגיגי, בין השאר בשבת ובראש השנה.

## אטימולוגיה
השימוש הידוע הראשון במילה **צימעס** הוא משנת 1892.

מקור המילה **צימעס** הוא ככל הנראה מהמילים בגרמנית "zu" (נוסף על) והמילה "mus" (בגרמנית עתיקה: דייסה או ירקות). או "צים-עס" שמשמעותו ביידיש: נוסף אל (צים) האוכל (עס).

## עגה
המילה צימעס שימשה בעבר בעגה במשמעות של לעשות בלגן או מהומה בגלל היותו של התבשיל תערובת של מרכיביו. ביידיש משמשת המילה כסלנג במשמעות של הבעת זלזול כלפי מישהו: "איך וועל מאכן פון עם צימעס" (בתרגום חופשי לעברית: אני אעשה ממנו קציצות עם ירקות).

## ראו גם
* המטבח היהודי

## קישורים חיצוניים

* טובה ארן, צימעס גליצאי, מפורום מתכונים בתפוז אנשים
* 

## הערות שוליים

קטגוריה:המטבח האשכנזי
קטגוריה:מילים וביטויים ביידיש
קטגוריה:מאכלי שבת
קטגוריה:מאכלי ראש השנה
קטגוריה:מאכלי גזר
לראות את נאפולי ולמות

**לראות את נאפולי ולמות** (איטלקית: **Vedi Napoli e poi muori**) היא אמרה איטלקית שאין יודעים מה מקורה ומי מחברה. ישנה סברה שהשחקן הנפוליטני הידוע אנטוניו דה קורטיס, שנודע בשם הבמה "טוטו", טבע את הביטוי בהתייחסו לעיר. לפי סברה נוספת נטבעה אמרה זו על ידי מלך בורבוני.

אמרה זו מבקשת לומר כי אדם שראה את נאפולי שוב לא יראה מקום יפה יותר, וכי לאחר שראה אותה, יוכל האדם למות בשקט תוך ידיעה שראה את המקום היפה ביותר בעולם. ואכן, מלבד יופייה של העיר עצמה, ממוקמת נאפולי באחד המקומות הנאים באיטליה כולה. היא מצטיינת בשפע של שמש, במים הכחולים של מפרץ נאפולי, באי קאפרי ובהר הגעש וזוב הנראה מרחוק, כשהעשן עולה מתוכו ביום ונוגה אש מרחף מעליו בלילה.

יש הטוענים כי מדובר בשיבוש האמרה המקורית. לפי טענה זו נאמר במקור: "אתה רואה את נאפולי ולאחר מכן את מואורי" (ישוב שאכן קיים). והמשבשים קראו: "אתה רואה את נאפולי ולאחר מכן את מורטו" ("מת" באיטלקית).

קטגוריה:אמרות כנף
קטגוריה:מילים וביטויים באיטלקית
קטגוריה:נאפולי
המועצה הלאומית ללשון המלטית

שמאל|ממוזער|250px|לוגו המועצה הלאומית ללשון מלטית
**המועצה הלאומית ללשון המלטית** (במלטית: **Il Kunsill Nazzjonali ta l'Ilsien Malti**) היא מועצה שנוסדה באפריל 2005 מכוח חוק של בית הנבחרים של מלטה, ותפקידה לקדם ולתקנן את השפה המלטית בתחום החינוך ובתחומים אחרים, וכן להגן עליה ולפקח על מילים המושאלות אליה משפות אחרות.

המועצה ללשון המלטית החליפה את האקדמיה למלטית (Akkademja tal-Malti) שהופקדה על הכוונת השפה המלטית מתחילת המאה ה-20 ועד סופה.

המועצה מורכבת מחמש מחלקות העוסקות בתחומי התקשורת, הספרות, חקר השפה, תרגום ומינוח וכן פיתוח השפה המלטית בתחומי המידע והטכנולוגיה. המועצה הלאומית ללשון מלטית חברה בפדרציה האירופית למוסדות לאומיים ללשון (ENFIL).

## קישורים חיצוניים
* 

קטגוריה:מלטה: תרבות
מלטית
קטגוריה:מלטה: ארגונים
המוסד ללימודים קטלאניים

**המוסד ללימודים קטלאניים** (בקטלאנית: **Institut d'Estudis Catalans**) הוא מוסד אקדמי בברצלונה שבספרד, העוסק במחקר מדעי בכל התחומים הקשורים בתרבות הקטלאנית. המחלקה לחקר הלשון במוסד מקדמת את התקינה הרשמית של השפה הקטלאנית בקטלוניה ובאיים הבלאריים. המוסד ללימודים קטלאניים הוא אחד משני הגופים האמונים על פיתוחה והכוונתה של הלשון הקטלאנית. הגוף האחר הוא האקדמיה הוולנסיינית ללשון (Acadèmia Valenciana de la Llengua) העושה כן בקהילה האוטונומית של ולנסיה.

המוסד נוסד ב-18 ביוני 1907 על ידי אנריק פרט דה לה ריבה (Enric Prat de la Riba), הנשיא הראשון של חבר העמים של קטלוניה (Mancomunitat de Catalunya), במקביל להקמתם של מוסדות תרבותיים ומדעיים אחרים שהתמקדו בשפה ובתרבות הקטלאנית, כמו הספרייה של קטלוניה (Biblioteca de Catalunya), בית הספר התעשייתי (Escola Industrial), בית הספר הגבוה לאומנויות יפות (Escola Superior de Belles Arts) ובית הספר לעבודה (Escola del Treball).

אחת ממטרותיו החשובות של המוסד הייתה להמשיך ולקדם את מפעלו של פומפאו פברה לתקינת השפה. המוסד שימש השראה להקמתו של המוסד ללימודים אוקסיטניים (Institut d'Estudis Occitans).

ב-1922 התקבל המוסד לאיחוד האקדמי הבינלאומי וב-1976 הוכר על ידי ממשלת ספרד. בין פרסומיו של המוסד "מילון השפה הקטלאנית של המוסד ללימודים קטלאניים" (Diccionari de la llengua Catalana de l'IEC).

## קישורים חיצוניים

* 

קטגוריה:קטלוניה: תרבות
קטגוריה:קטלאנית
קטלאנית
גרטן

[ממוזער|שמאל|250px|גרטן [אבוקדו]]
**גרטן** (מצרפתית: **Gratin**, "מוקרם") הוא תבשיל קדירה ממטבח מספר מדינות אירופיות, המצופה גבינה או פירורי לחם בחמאה ונאפה.

חלק מגרסאות הגרטן כוללות תפוחי אדמה בשמנת. בגרסה המסורתית, פעמים רבות מחליפים את הגבינה ברוטב בשמל.

רכיבים אפשריים הנכללים בגרטן הם גבינת שמנת, בשר חזיר, בצל, פלפל שחור.

במדינות מסוימות נחשב גרטן למאכל חגיגי, ומגישים אותו בחג המולד ובחג ההודיה. בצרפת נפוץ גראטן דופינה.

## קישורים חיצוניים

קטגוריה:המטבח הצרפתי
האקדמיה הוולנסיינית ללשון

**האקדמיה הוולנסיינית ללשון** (בקטלאנית: **Acadèmia Valenciana de la Llengua**) נוסדה בוולנסיה שבספרד מכוח חוק של הקהילה האוטונומית של ולנסיה, מיום 16 בספטמבר 1998, ואשר תפקידה העיקרי לפתח ולנסח את תקינתה הרשמית של השפה הקטלאנית בתחומי הקהילה האוטונומית של ולנסיה, שפה הנקראת שם "ולנסית" (Valencià). האקדמיה היא אחד משני הגופים האמונים על פיתוחה והכוונתה של הלשון הקטלאנית. הגוף האחר הוא המוסד ללימודים קטלאניים בברצלונה המשמש בתפקיד דומה בקטלוניה ובאיים הבלאריים.

החלטותיה של האקדמיה בתחומי אחריותה מחייבות את כל מוסדות הקהילה האוטונומית, השירות הציבורי ומערכת החינוך בתחומיה, אמצעי התקשורת, הרשויות, החברות והגופים בעלי התפקיד הציבורי ואלה הנהנים ממימון ציבורי. מקום מושבה של האקדמיה הוא בעיר ולנסיה אך היא רשאית לקיים ישיבות בכל יישוב בתחומי הקהילה. האקדמיה מונה 21 חברים מקרב אנשי האקדמיה.

## קישורים חיצוניים

* 

קטגוריה:קטלאנית
קטגוריה:ספרד: שפות
ולנסית
קטגוריה:ולנסיה (קהילה אוטונומית): תרבות
בוני אם

**בוני אם** (באנגלית: ****) הייתה להקת פופ ודיסקו שפעלה משנות ה-70 של המאה ה-20. הלהקה נוסדה והופקה על ידי המפיק הגרמני Frank Farian. ההרכב המזוהה ביותר עם הלהקה כלל את Liz Mitchell, Marcia Barrett, Maizie Williams ו־Bobby Farrell.

הלהקה זכתה להצלחה מסחרית בינלאומית רחבה, ושיריה נמכרו בעשרות מיליוני עותקים ברחבי העולם.

## היסטוריה
### הקמה (1974–1976)
בשנת 1974 הקליט פרנק פאריאן את השיר "Baby Do You Wanna Bump". הוא בחר להוציא את הסינגל תחת שם הבמה "Boney M", מבלי להופיע בשמו. בהקלטה המקורית ביצע פאריאן את הקולות הגבריים, תוך שימוש בטכניקות אולפן שונות.

לאחר שהשיר זכה להצלחה ברדיו ובמצעדים, גובש הרכב הופעות שכלל זמרות ורקדנים. ההרכב התייצב סביב ליז מיטשל, מרשה בארט, מייזי ויליאמס ובובי פארל. במקביל לפעילות הבימתית, המשיך פאריאן למלא תפקיד מרכזי בהפקה ובהקלטות האולפן.

### הצלחה בינלאומית (1976–1980)
בין השנים 1976–1980 הפכה בוני אם לאחת מלהקות הדיסקו הבולטות באירופה ובעולם. בין להיטיה הבולטים:
* "Daddy Cool"
* "Ma Baker"
* "Sunny"
* "Rivers of Babylon"
* "Rasputin"

הלהקה זכתה להצלחה במדינות רבות, בהן גרמניה, בריטניה, מדינות מערב ומזרח אירופה, וכן באפריקה, באסיה ובברית המועצות. הערכות מכירות מדברות על יותר מ־100 מיליון עותקים ברחבי העולם.

## אופי ההפקה וההקלטות
פרנק פאריאן שימש הכוח המרכזי מאחורי הלהקה כמפיק, כותב ומעבד. בחלק מההקלטות המוקדמות ביצע פאריאן את הקולות הגבריים באולפן, בעוד שחברות ההרכב השתתפו בביצוע הקולות הנשיים ובהופעות החיות.

בהופעות טלוויזיוניות רבות בשנות ה־70 היה מקובל שימוש בפלייבק מלא או חלקי, פרקטיקה שהייתה נפוצה בתעשיית הפופ והדיסקו באותה תקופה. לאורך השנים פורסמו ראיונות ותחקירים שחשפו את היקף מעורבותו הווקאלית של פאריאן בהקלטות.

## פירוק והרכבים מאוחרים
בתחילת שנות ה־80 דעכה פעילות ההרכב המקורי. בהמשך התקיימו הרכבים שונים שהופיעו תחת השם "Boney M", לעיתים ביוזמת חברים מקוריים ולעיתים ביוזמות נפרדות. השם נותר מזוהה עם תקופת הדיסקו של שנות ה־70.

## מורשת והשפעה
בוני אם נחשבת לאחת מלהקות הדיסקו הבולטות של שנות ה־70. שיריה ממשיכים להיות מושמעים בתחנות רדיו, באוספי להיטי עבר ובאירועי נוסטלגיה. הצלחתה הבינלאומית והסגנון הבימתי הייחודי שלה תרמו למעמדה בתולדות מוזיקת הדיסקו.

## קישורים חיצוניים

* 

*  "מא הקשר?" - פרק על חייה של מא בארקר והקשר ללהיט "Ma Baker" של בוני אם בפודקאסט ״מינהר הזמן״, תאגיד השידור הישראלי, כאן

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:להקות גרמניות
קטגוריה:להקות פופ
קטגוריה:דיסקו
קטגוריה:להקות יורופופ
קטגוריה:להקות שהוקמו בשנת 1975
קטגוריה:להקות שהתפרקו בשנת 1986
קלוגס

**קלוגס** או **קלוג'ס** (באנגלית: **Kellogg's**) היא חברה רב לאומית אמריקאית, העוסקת בייצור דגני בוקר, חטיפים, עוגיות וכיוצא בזה. חלק מהמוצרים מיוצרים על ידי קלוגס עצמה, וחלק על ידי חברות שבבעלותה.

## היסטוריה
בשנת 1890 הכינו ד"ר ג'ון הארווי קלוג, ואחיו ויל קית' מבאטל קריק שבמישיגן דייסה מקמח תירס. הדייסה נשכחה בתנור, ונתגלתה רק כעבור יומיים. הם שיטחו את הדייסה המיובשת במערוך, עד לקבלת פתיתים, אותם קלו. היו אלה הקורנפלקס הראשונים. להפתעתם, המוצר שהתקבל היה טעים, והפך למוצר מבוקש בקרב לקוחות בית ההבראה של ד"ר קלוג.

ויל קית' זיהה את הפוטנציאל העסקי הגלום בקורנפלקס, והחל לשווקם באמצעות הדואר. אחיו לא התעניין בכך, ואף טען כי פרסום המוצר נוגד את כללי האתיקה הרפואית.

בשנת 1906 הצליח ויל קית' למצוא משקיעים, וב-19 בפברואר אותה שנה הוקמה חברת Battle Creek Toasted Corn Flake Company. בימיה הראשונים ייצרה החברה 33 ארגזי קורנפלקס ביום, ובתוך שנה עלה הקצב על 3,000 ארגזים ביום. בשנת 1922 שונה שם החברה לקלוגס. במקביל לקורנפלקס, עסקה החברה בפיתוח מוצרים נוספים כמו דגני חיטה (1915), דגני אורז (1928) ובהמשך גם גרנולה, דגנים בטעמי שוקו ודבש, דגנים דיאטתיים ועוד.

קלוגס הייתה אחת מהחברות הראשונות שראו בילדים קהל יעד. על אריזות מוצריה הופיעו דמויות מצוירות, ובתוכן היו ספרונים וצעצועים, במטרה למשוך קהל יעד זה.

בשנת 2024, חברת קלנובה, הגיעה עם חברת מארס להסכמות בנוגע לרכישתה על ידי מארס בסכום של 29 מיליארד דולר.

## החברה כיום
מוצריה של קלוגס נמכרים במדינות רבות בעולם. בשנת 2006 נאמדו רווחיה של החברה בקרוב ל-11 מיליארד דולרים. בישראל, משווקים המוצרים מאז 1932, והם מהווים כ-21% משוק דגני הבוקר.

מאז ה-24 בינואר 2005 עומד בראש החברה ג'יימס ג'נס. משרדיה הראשיים של החברה עדיין ממוקמים בעיירת הולדתם של האחים קלוג, באטל קריק.

## קישורים חיצוניים

* 

* היסטוריה של קלוגס
* 

קטגוריה:חברות מזון אמריקאיות
קטגוריה:חברות הנסחרות בבורסה לניירות ערך בניו יורק
קטגוריה:דגני בוקר
קטגוריה:מותגי מזון
קטגוריה:חברות שהוקמו בעשור הראשון של המאה ה-20
מיטת סדום

**מיטת סדום** היא אחד מסמלי הרשע בפולקלור העברי והעולמי. לפי המסופר באגדות, כאשר אדם בא לישון במיטה זו, היו מתאימים את גופו למיטה – מקצצים אותו אם הוא ארוך מהמיטה, ומותחים אותו אם הוא קצר ממנה – ובכל מקרה מענים אותו קשות. כמושג, "מיטת סדום" היא מטפורה לתיאור כללים המגבילים מאוד את חופש הפעולה של הכפוף להם.  

## האגדות
העיר סדום תוארה בתנ"ך כעיר מרושעת ביותר, ככתוב: . מדרשים שונים מתארים באילו צורות התבטאה רשעותם זו, ובין השאר נכתב בתלמוד כי:

ובתרגום חופשי לעברית: לאנשי סדום הייתה מיטה שנועדה לאורחים. אם המיטה הייתה קצרה על מידותיו של האורח היו מקצצים את רגליו, ואם מידות גופו היו קטנות מן המיטה, היו מותחים בכוח את איבריו עד שיתאימו אליה.

מובא שם סיפורו של אליעזר עבד אברהם, שכאשר נאמר לו לישון על מיטה זו, התחמק באמרו שהוא אבל על אימו, ולכן הוא ישן על הרצפה.

המיתולוגיה היוונית מספרת על שודד אכזר במיוחד, פרוקרוסטס שמו, שהיה נוהג לקשור את קורבנותיו אל מיטת ברזל. אם האיש היה גבוה מאורך המיטה, היה השודד מקצר את רגליו, ואם הייתה מידת הקורבן קצרה מן המיטה, היה מותח את גופו עד שהתאים לה. תסאוס, שהרגו לבסוף, עשה לפרוקרוסטס כפי שעשה הוא לקרבנותיו, ועינה אותו על מיטת הברזל שלו. סיפור זה הוא מקור הביטוי באנגלית "Procrustean bed", המקביל לביטוי "מיטת סדום".

## השימוש המושאל
בהשאלה, משמש הביטוי "מיטת סדום" לתיאור מצב דחוק המגביל חופש פעולה או תנועה, או להמחשת מצב בו מנסים להתאים בכוח רעיון או אידאולוגיה לתבנית או כותרת נתונה.

בפסק דין שילב שופט בית המשפט העליון יצחק אנגלרד בין האגדה העברית לאגדה היוונית: 
 

## קישורים חיצוניים

* 

## הערות שוליים

קטגוריה:מילים וביטויים בעברית
קטגוריה:מיתולוגיה יהודית
קטגוריה:מיתולוגיה יוונית
סדום
קטגוריה:עינויים
כבד קצוץ

[שמאל|ממוזער|250px|כבד קצוץ על [חלה, לצד הרינג]]
ממוזער|כבד קצוץ
**כבד קצוץ** (ביידיש: **געהאַקטע לעבער**) הוא מאכל מהמטבח האשכנזי, עשוי מכבד עוף, המוגש קר לרוב, כמנה ראשונה או כממרח לכריכים. יש המכינים אותו מכבד בקר.

המתכון הבסיסי כולל טיגון הכבד בשמן או שמאלץ (שומן אווז) או שומן כבש, לרוב עם בצל. לאחר הטיגון מניחים לתבשיל להתקרר, מועכים את הכבד לדרגה הרצויה (ישנן גרסאות עם מרקם גושי ואחרות עם מרקם דמוי משחה), מוסיפים מלח, פלפל שחור, בצל מטוגן או טרי קצוץ דק ולעיתים גם ביצה קשה או תפוח אדמה. בעבר נהגו להגישו עם "אייערלאך" (ביידיש, מילולית "ביצים קטנות") ביצים שלא הוטלו, שנמצאו לעיתים בקרבי תרנגולת, ונראות כחלמונים.

כבד קצוץ נחשב כמעדן, מוגש בארוחות חג ופופולרי כממרח במעדניות יהודיות בארצות הברית ובקנדה ובתרבות הסלאבית במזרח אירופה.

כבד קצוץ רגיש מאוד לטמפרטורה ומתקלקל בקלות, לכן יש לצרוך אותו סמוך ככל האפשר להכנה ולאחסן אותו בקירור לימים בודדים.

כבד הוא מוצר עתיר שומן וכולסטרול, אך גם עתיר ברזל.

בתקופת הצנע בישראל, כאשר כבד לא היה בנמצא, הומצא תחליף מחצילים שכונה **חצילים בטעם כבד**. למרות שמו, טעמו אינו דומה לזה של כבד קצוץ, והדמיון הוא בעיקר בצבע ובמרקם. מאכל זה הוא ממתכוני הצנע היחידים שעדיין פופולריים במטבח הישראלי, ואף קיימות גרסאות מסחריות שלו.

ביידיש קיים הפתגם "געהאַקטע לעבער איז בעסער ווי געהאַקטע צרות" (משחק מילים: 'כבד קצוץ עדיף מצרות צרורות').

בלקסיקון היהודי-אמריקאי (וכן בתרבות האמריקנית הכללית) קיים הביטוי "מה אני, כבד קצוץ?!" , הנאמר בשעת תסכול הנגרם מכך שאדם חש שמתעלמים ממנו (מקביל לביטוי העברי-גששי "מה אני, עז?!"). ייתכן כי מקור הביטוי הוא בכך שכבד קצוץ נחשב כמאכל של טעם נרכש, שאינו אהוד על הכל; לחלופין, ייתכן כי מקור הביטוי בהיותו של המאכל מנה נלווית ולא עיקרית.

## ראו גם
* פָּטֶה

## קישורים חיצוניים

## הערות שוליים

קטגוריה:חלקי פנים
קטגוריה:המטבח האשכנזי
קטגוריה:ממרחים
קטגוריה:מאכלי עוף
האיים החיצוניים

**האיים החיצוניים** (בסינית 離島區) הם אחד מ-18 תחומי המנהל של הונג קונג, ונחשבים לחלק מהטריטוריות החדשות. השטח הכולל של התחום 175.3 קמ"ר, ואוכלוסיית התחום הגיעה בשנת 2001 ל-86,667 איש. 

הונג קונג מיושבת על פני חצי אי אחד ו-236 איים. האיים החיצוניים הם עשרים האיים הגדולים (למעט האי הונג קונג עצמו), ושאר האיים הנמצאים בצדו הדרומי או הדרום מערבי של הונג קונג.

על אף שהשטחים תופסים 16% מכלל שטחי הונג קונג, אוכלוסיית המקום תופסת רק 2% מכלל האוכלוסייה. תחום זה, אם כן, הוא התחום הגדול ביותר בהונג קונג, והכי פחות מיושב. נתון זה הוא בעיקר משום שאיים אלו אינם ראויים למגורי אדם, לבד ממקומות בודדים (כמו האי לנטאו) בהם אזורי יישוב מפותחים. אנשים רבים מעדיפים להתגורר במקומות אלו, עקב השקט, הנוף והטבע החסרים להם בהונג קונג ובקאולון. הרכבת התחתית של הונג קונג מספקת שירות לאי לנטאו, ומעבורת סטאר לאיים נוספים זולת האי למה והאי צ'נג צ'או.

## אזורים
*האי לנטאו 爛頭
*צ'ק לאפ קוק 赤鱲角
*האי צֶ'נְג צַ'או 长洲
*האי למה 南丫岛
*צַ'ה קְווֹ צַ'או 
*הִי לִינְג צַ'או 喜灵洲
*קַאי יֶק קוֹק 雞翼角
*קַאו יִי צַ'או 交椅洲
*פֶּנְג צַ'או 坪洲
*איי פּוֹ טוֹי 蒲苔群岛
*שֶׁק קְווּ צַ'או 石鼓洲
*איי סוֹקוֹ 索罟群島

## קישורים חיצוניים

* 

קטגוריה:הונג קונג
קטגוריה:הטריטוריות החדשות
משארף

**מָשָארֵף** (בערבית: **مشارف**) הוא כתב עת לספרות ותרבות, היוצא לאור בישראל בשפה הערבית.
## היסטוריה
את כתב העת הקים הסופר והמחזאי אמיל חביבי בשנת 1995 עם המשוררת סיהאם דאוד כבמה לכותבים ערבים-ישראלים ולתרגומים לערבית מספרות העולם. לאחר מותו של חביבי ב-1996 נסגר כתב העת, אך בשנת 2002 חודשה פעילותו ביוזמת הוצאת ערבסק ועמותת הליקון. את כתב העת המחודש עורכת האמנית סיהאם דאוד, מנהלת עיזבונו של חביבי, וחברי המערכת הם אנטון שמאס, סלמאן מצאלחה, מוחמד חמזה ע'נאים, אנטון שלחת ורמזי סולימאן.

בכתב העת מתפרסמים שירים, סיפורים, מסות ותרגומים מספרות העולם, בין השאר מעברית.

## קישורים חיצוניים
* 

קטגוריה:ישראל: כתבי עת ספרותיים
קטגוריה:תרבות ערבית בישראל
קוואי צינג

שמאל|ממוזער|250px|סמל המועצה
**קֱוַואי צִינְג** (בסינית: **葵青區**) הוא אחד מ-18 תחומי המנהל של הונג קונג, והוא ממוקם בטריטוריות החדשות. שטחו הכולל הוא 21.82 קמ"ר. אוכלוסיית התחום היא 523,300, וצפיפותה היא כ-22,000 נפש לקמ"ר. הוא מיושב על גבי שני האזורים קוואי צ'ונג והאי צינג ומכאן שמו.   

עד 1985 היה התחום חלק מתחום צואן וואן, אז החליטו להפרידו והוא נקרא תחום קוואי צקונג וצינג יי. רק בשנת 1988 קיבל את שמו החדש קוואי צינג.

המקום נודע בעיקר בזכות גשר צינג מה, שהוא הגשר המחבר בין צינג יי ללנטאו, ולמעשה מחבר את הונג קונג עם שדה התעופה.

## אזורים
שמאל|ממוזער|250px
*קְוַואי צ'וֹנְג
**קוואי הינג
**טַאי ווֹ הַאו - חלק עליון
**טאי וו האו - חלק תחתון
**אחוזת קוואי צ'ונג
**שֶׁק יָם
**אוֹן יָם
**טַאי פַּק טִין
**קְוַואי פוֹנְג
**לַאי יוּ'
**לַאי וַוה
**צ'וֹ יוּ'
**הִינְג פוֹנְג
**לַאי קִינְג
**קְוַואי שִׁינג - אחוזה מערבית

*צִינְג יִי
**אוֹן הוֹ
**וַואי יִינְג
**אחוזת צינג יי
**גרין פילד (שדה ירוק)
**צ'וּ'אֶנְג צִ'ינְג
**צ'וּ'אֶנְג הוֹנְג
**שִׁינְג הוֹנְג
**דרום צינג יי
**צ'וּ'אֶנְג הַנְג
**צִ'ינְג פַאט
**צ'וּ'אֶנְג אוֹן

## קישורים חיצוניים

* 

קטגוריה:הטריטוריות החדשות
בית דניאל (תל אביב)

**בית דניאל** הוא הקהילה המרכזית של היהדות הרפורמית בתל אביב. המרכז שוכן ברחוב בני דן בצפון הישן של תל אביב, סמוך לנחל הירקון. הוא מסונף לתנועה ליהדות מתקדמת בישראל. בראש הקהילה עומדים הרב מאיר אזרי והרבה גליה סדן.

## היסטוריה ופעילות
בית דניאל הוקם בשנת 1991 והיה לבניין בית הכנסת הרפורמי הראשון בתל אביב. בבית הכנסת התאחדו שתי הקהילות הרפורמיות שהיו פעילות קודם לכן בעיר: קהילת קדם וקהילת רמת-אביב. קהילות אלה פעלו ללא מבנה קבוע. בניין בית-דניאל תוכנן על ידי האדריכל צ'ורני קפלן, ועוצב על ידי האמן פיליפ רנצר.

בבית דניאל פועל בית כנסת שבו מתקיימות תפילות בערבי שבת, שבתות וחגים, ואירועים מיוחדים בכל חגי ישראל. בנוסף מתקיימת במרכז פעילות תרבותית ופעילות העשרה. כמו כן מפעיל המרכז רשת גני ילדים ופעילות העשרה לבתי ספר. נערכים בו אירועי ספרות ותרבות, סמינרים וערבי עיון (שאינם קשורים בהכרח לקהילה הרפורמית). המרכז הוקם על בסיס תרומות של משפחת דניאל, משפחת נדבנים מארצות הברית, ונתמך בידי גופים ציבוריים ופרטיים שונים, בהם עיריית תל אביב-יפו והסוכנות היהודית.

מחלקת החינוך בבית דניאל מקיימת אירועים בדרך שוויונית וחגיגית. מחלקת החינוך יוצרת ומפתחת תוכניות אישיות וכלל כיתתיות לבני ובנות מצווה, טקסי קבלת ספר תורה, תוכניות העשרה בתחום המורשת ועוד.

בבית דניאל מתקיימים לאורך השנה שיעורים שבועיים ופעילויות לגיל הזהב, תפילות שבת משפחתיות וקהילתיות, קרנבל פורים, תיקון ליל שבועות, אירועי סליחות, הקפות בשמחת תורה ועוד.

בשנת 2006 נפתחו ביפו משכנות רות דניאל, המסונפים לבית דניאל. במקום פועלים אכסניה ומרכז חינוכי.

## טקסי מעגל החיים
### בר מצווה ובת מצווה
ממוזער|פנים בית הכנסת
בית דניאל מזמין בני מצווה ובנות מצווה לעלות לתורה בטקס שוויוני, שבו בנות מוזמנות לעלות לתורה ולחגוג בת מצווה, כל המשפחה יושבת יחדיו והאמהות (כמו גם בנות המשפחה האחרות) עולות לתורה, מברכות ושותפות מלאות בתהליך ההכנה ובטקס עצמו. במהלך השנים אלפי בנים ובנות עלו לתורה בבית דניאל.

בנוסף לטקס, בית דניאל מזמין את בני ובנות המצווה ואת משפחותיהם לקחת חלק בחוג בני/בנות מצווה, אשר מלווה את תהליך העלייה לתורה כולו.

### חתונות
בית דניאל מקיים טקס נישואים יהודי, שוויוני, שבו בני הזוג יכולים לנסח את הכתובה, לקדש זה את זו וזו את זה (בשונה ממעמד הקידושין היהודי המסורתי בו רק האיש נותן לאישה טבעת ובכך מקדש אותה), לשתף בני משפחה וחברים בטקס ולהוסיף לו מעולם התוכן הייחודי להם. נישואים אלה אינם מוכרים לצורך רישום נישואים בישראל.

### גיור רפורמי
בבית דניאל מתקיימים שיעורי גיור, בעלי אופי שוויוני. בית דניאל רואה בתהליך זה מסע משמעותי הכולל למידה והכרה של שורשי התרבות ומנהגיה, בניית זהות יהודית אישית המתבטאת בהצטרפות לעם ישראל מתוך קבלת עקרונות היהדות הרפורמית, וקיום אורח חיים יהודי מודרני ופתוח, כמקובל בתנועה ליהדות מתקדמת. הגיור נעשה בארבע שפות: עברית, אנגלית רוסית וספרדית. המתגיירים בדרך זו (המכונה "גיור רפורמי") מוכרים במדינת ישראל כיהודים לצורך רישום במרשם האוכלוסין, אך אינם מוכרים כיהודים על ידי הרבנות הראשית לישראל, ולכן אינם יכולים להינשא ולהירשם לנישואין באמצעות המועצות הדתיות.

## לקריאה נוספת
* עינת ליבל-הס, **התפתחות היהדות הליברלית (הרפורמית/מתקדמת והקונסרבטיבית/מסורתית) בתל אביב: דפוסי ארגון וזהויות בקהילות בית דניאל ותפארת שלום (2015-1991)**, עבודה לשם קבלת תואר דוקטור, אוניברסיטת בר-אילן, 2015.

## קישורים חיצוניים

* 

## הערות שוליים

קטגוריה:יהדות רפורמית בישראל: מוסדות
קטגוריה:בתי כנסת רפורמיים
קטגוריה:תל אביב-יפו: בתי כנסת
קטגוריה:הצפון הישן
זורם ניוטוני

**זורם ניוטוני** הוא מונח בהידרודינמיקה המתאר זורם צמיג. מרביתם של הנוזלים בטבע מתאימים להגדרה של זורם ניוטוני ולכן הוא משמש כמודל טוב לאפיון נוזלים.

חוק הצמיגות של ניוטון  מתאר את התנהגות זורמים ניוטונים על ידי המשוואה: \tau=\mu\frac{du}{dy}

כאשר \tau הוא מאמץ הגזירה; \mu מייצג את צמיגות הזורם; ו- \frac{du}{dy} מייצג את גרדיאנט המהירות של הזורם בניצב לגרר. 

מכיוון שניתן לפרש את גרדיאנט המהירות המקומי כ**קצב הגזירה** של אלמנט זורם, מקבלים איפוא שמאמצי הגזירה בתוך הזורם יחסיים לקצב הגזירה ולא לגזירה עצמה כמו במוצקים. ניתן לראות לפיכך במודל הזורם הניוטוני מעיין הגדרה לזורמים (שתקפה למרבית הזורמים) - בעוד שבמוצקים מדובר על מודול הגזירה ועל מאמץ גזירה שיחסי למידת הגזירה, בזורמים מדובר על מאמץ היחסי לנגזרת של הגזירה.

## ראו גם
* זורם לא-ניוטוני

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:הידרודינמיקה
קטגוריה:אייזק ניוטון
צפון הונג קונג

**אזור צפון הונג קונג** (בסינית: **北區**) הוא אחד מ-18 תחומי המנהל של הונג קונג, הנמצא בצפון הטריטוריות החדשות. שטחו הכולל הוא 168 קמ"ר, אוכלוסייתו הגיעה בשנת 2001 ל-298,657 איש, וצפיפות האוכלוסין בו היא 2,055 איש לקמ"ר. זהו האזור השני הכי פחות מיושב בהונג קונג.

תחילה היה המחוז מאוחד יחד עם מחוז טאי פו עד שהופרד בשנת 1980 והפך מחוז עצמאי.

בתחום המחוז עובר נהר סאם צ'אן, המשמש גם כגבול בין הונג קונג לעיר שנג'ן שבסין העממית.

כ-70% מהאוכלוסייה גרה באחוזות החדשות שבעיר פַנְלִינְג-שֶׁאוּ'נְג שׁוֹי. לשם גם מגיעה רכבת ה-KCR העוצרת בשלוש תחנות באזור - פנלינג, שאו'נג שוי ולוֹ ווּ.

## אזורים
אזור הצפון מחולק לארבעה תת-תחומים.
*שׁוּ'אֶנְג שׁוֹי 上水
*פַנְלִינְג 粉嶺
*שַׁה טַאו קוֹק 沙頭角
*טַה קְווּ לִינְג 打鼓嶺

## קישורים חיצוניים

* 
* אתר המועצה

קטגוריה:הטריטוריות החדשות
שון ויליאם סקוט

**שון ויליאם סקוט** (באנגלית: **Seann William Scott**; נולד ב-3 באוקטובר 1976) הוא שחקן וקומיקאי אמריקאי, אשר התפרסם בעיקר מתפקידו כסטיב סטיפלר  בסדרת סרטי הנעורים "אמריקן פאי" (1999-2012) וגם מתפקידו הראשי כבילי היצ'קוק בסרט האימה העל-טבעי "יעד סופי" (2000).

סקוט בנוסף שיחק בשלל סרטים מוצלחים כמו "אחי איפה האוטו שלי" (2000), "מודלים לחיקוי" (2008), "המרדף" (2003), "עלילות סאות'לנד" (2006), "סרט 43" (2013).

## ביוגרפיה
סקוט נולד ב-3 באוקטובר 1976 בקוטג' גרוב  מינסוטה, בנם של פטרישיה אן סימונס, עקרת בית ושל וויליאם פרנק סקוט, עובד במפעל. אביו של סקוט נפטר ב-2007. הוא הצעיר מבין שבעה ילדים (יש לו שישה אחים למחצה מנישואיהם הקודמים של הוריו; שלושה לכל אחד). הוא סיים את לימודיו בתיכון פארק  שם היה חלק מקבוצות הכדורגל והכדורסל של בית הספר. הוא למד באוניברסיטת ויסקונסין–מדיסון ובקולג' הקהילתי גלנדייל  בגלנדייל, קליפורניה.

## קריירה
ההצלחה המסחרית הראשונה של סקוט באה בעקבות השתתפותו בסרט אמריקן פאי, ב-1999 כסטיב "סטיפלר". הוא הופיע גם בשלושת סרטי ההמשך של הכותר המקורי.

בשנת 2000 כיכב לצד אשטון קוצ'ר בסרט הקומדיה "אחי, איפה האוטו שלי?" שהפך לסרט פולחן. הוא הופיע בסרט של קווין סמית', "ג'יי ובוב השקט מכים שנית", ושיחק קצין משטרה בסרט "עלילות סאות'לנד".

בשנת 2003, סקוט הנחה את טקס פרסי המוזיקה של ה-MTV, לצידו של ג'סטין טימברלייק. הם שיחקו בכמה מערכונים, ביניהם חיקוי לסצנה מהסרט "מטריקס רילודד".

## חייו האישיים
לסקוט שלושה קעקועים: סמל של אינסוף בפרק כף ידו, ברק בירך שלו והמילה "Amo" (בלטינית "אני אוהב") בעצם הזנב.

בין השנים 2005 ל-2008, סקוט היה בזוגיות עם דוגמנית ויקטוריה'ס סיקרט דיאנה מילר.

במרץ 2012, סקוט אישר שהוא התארס לדוגמנית לינדזי פרימודט  לאחר שהוא יצאו במשך שנה. בינואר 2013, דווח כי האירוסין בוטלו וכי השניים נפרדו, אך יישארו חברים.

ב-2 בספטמבר 2019, התחתן עם מעצבת הפנים אוליביה קורנברג. לבני הזוג יש בת אחת, שנולדה ביוני 2020. ב-13 בפברואר 2024, סקוט הגיש בקשה לגירושין, תוך ציון "הבדלים בלתי ניתנים לגישור" כסיבה לפיצול ביניהם. סקוט ביקש משמורת משפטית ופיזית משותפת על בתם. ב-6 במאי 2024 הגירושים נכנסו לתוקף.

ב-16 במרץ 2011, סקוט אושפז במכון גמילה, בגלל "בעיות בריאות ובעיות אישיוֹת". הנציג מטעמו לא מסר את כל הפרטים על האשפוז, לרבות מיקומו של המכון. עם זאת הוא אמר ש"הוא [סקוט] מעריך את התמיכה של האוהדים הרבים שלו בשלב זה". ב-13 באפריל 2011, נמסר כי סקוט השלים בהצלחה את תוכנית הגמילה.

## פילמוגרפיה

### קולנוע

### טלוויזיה

## קישורים חיצוניים

* 

* שון ויליאם סקוט ב-Tv.com.

## הערות שוליים

קטגוריה:שחקני קולנוע וטלוויזיה אמריקאים
קטגוריה:זוכי פרס בחירת הנוער
קטגוריה:בוגרי אוניברסיטת ויסקונסין–מדיסון
קטגוריה:אמריקאים שנולדו ב-1976
סופי, נסיכת בוואריה

**סופי פרידריקה דורותיאה וילהלמינה** (בגרמנית: **Sophie Friederike Dorothee Wilhelmine**; ) הייתה נסיכה בווארית מבית ויטלסבאך, ואמם של קיסרי אוסטריה ומקסיקו.

## חייה
סופי נולדה ב-27 בינואר 1805,  למקסימיליאן הראשון יוזף, מלך בוואריה ולאשתו השנייה, קרולינה מבאדן. יחד עמה נולדה תאומתה הזהה, מריה אנה, שנישאה לימים לפרידריך אוגוסט השני, מלך סקסוניה.

ב-4 בנובמבר 1824 נישאה סופי לפרנץ קרל, בנו השני של פרנץ הראשון, קיסר אוסטריה. לזוג נולדו חמישה ילדים.

בעקבות הפצרותיה של סופי, ויתר בעלה על מקומו כיורש העצר האוסטרי לטובת בנם הבכור, פרנץ יוזף. אחיו הבכור של בעלה, הקיסר פרדיננד, ויתר על כסאו ב-1848 בעקבות אביב העמים. לאחר עליית בנה לשלטון, הפכה סופי לבעלת הכוח האמיתי מאחורי הקלעים, ובשל השפעתה הרבה כונתה לעיתים "הגבר היחיד בחצר המלוכה". כמו כן, נודעה ביחסה העוין כלפי כלתה אליזבת ("סיסי"), רעייתו של פרנץ יוזף.

בשנת 1867 הוצא להורג במקסיקו בנה השני של סופי, מקסימיליאן. אירוע זה, ממנו לא התאוששה מעולם, גרם לפרישתה מן החיים הציבוריים. סופי עצמה נפטרה ב-28 במאי 1872 כתוצאה מגידול במוח, ובעלה, פרנץ קרל, נפטר שש שנים לאחר מכן.

## משפחתה
בשנת 1824 התחתנה סופי עם פרנץ קרל, ארכידוכס אוסטריה, בנו של פרנץ הראשון, קיסר אוסטריה, ממנו נולדו לה 5 ילדים:
* פרנץ יוזף (18 באוגוסט 1830 - 21 בנובמבר 1916), לימים קיסר אוסטריה.
* מקסימיליאן (6 ביולי 1832 - 19 ביוני 1867), לימים קיסר מקסיקו.
* קרל לודוויג (30 ביולי 1833 - 19 במאי 1896), אביו של פרנץ פרדיננד וסבו של קרל הראשון, הקיסר האוסטרי האחרון.
* מריה אנה (27 באוקטובר 1835 - 5 בפברואר 1840), נפטרה בגיל ארבע.
* לודוויג ויקטור (15 במאי 1842 - 18 בינואר 1919).

## אילן יוחסין

## ראו גם
*פרנץ יוזף הראשון
*פרנץ קרל, ארכידוכס אוסטריה

## קישורים חיצוניים

* 

קטגוריה:בית ויטלסבאך
קטגוריה:בית הבסבורג
קטגוריה:נסיכות בוואריה
קטגוריה:גרמנים שנולדו ב-1805
קטגוריה:גרמניות שנולדו ב-1805
קטגוריה:נפטרות ב-1872
דגני בוקר

**דִגני בוקר** (ולפי החלטת האקדמיה ללשון העברית: **מִדְגַּנִּים**) הם מאכל תעשייתי המורכב מפתיתי דגנים אפויים ומיובשים המיועד להוות ארוחת בוקר פשוטה, מאכל המתוכנן ומיוצר במיוחד לשם כך. מקור המאכל בארצות הברית והוא נפוץ ואהוד בכל רחבי העולם המערבי.

דגני בוקר מיוצרים ממגוון דגנים: תירס (קורנפלקס), אורז, חיטה, שיבולת-שועל ועוד. הם נאכלים לרוב בתוספת חלב קר, ועל כן הגדרת מרק מתאימה לשילוב זה, כי החלב מקבל לרוב את טעמם של הדגנים, אם כי ניתן לאכלם גם יבשים, כחטיף. יש המוסיפים להם מוצר חלב אחר כגון יוגורט, רוויון וכדומה.

דגני בוקר שונים כוללים גם תוספות כגון מיני אגוזים ופירות וכן סיבים תזונתיים, ויטמינים ורכיבים תזונתיים אחרים. יש סועדים המוסיפים לקערת הדגנים פירות טריים או יבשים ואגוזים.

מגוון מותגי דגני הבוקר רחב מאוד ופרסומם אינטנסיבי. מותגים רבים מכוונים לפלח שוק הילדים וממותגים בהתאם, בליווי דמויות בדיוניות, חלקן מוכרות לילדים מעולמות תוכן אחרים (סרטי קולנוע, סדרות טלוויזיה ומשחקי מחשב). דורות של ילדים, בעיקר בארצות הברית, גדלו על דגני בוקר, לכן מבוגרים רבים צורכים דגני בוקר המיועדים לילדים, אם מתוך נוסטלגיה ואם כהרגל.

דגנים המשווקים לילדים הם לעיתים פחות מזינים, וחלקם אף חסרי ערך תזונתי וניתן לסווגם כמזון מהיר בשל ייצורם מדגנים מעובדים, והיותם בעלי תכולה גבוהה של סוכר, שומן וצבעי מאכל. חלקם מצופים בשוקולד או ממולאים בקרם שוקולד, וניל וכדומה.

חלק מדגני הבוקר משווקים כדגני פרימיום. ביניהם מוצרים העשויים מדגנים מלאים וממותגים כמזון בריאות, לרוב עם תוספים תזונתיים. ישנם גם דגנים המשווקים כמזון דיאטטי, דל קלוריות יחסית למוצרים אחרים מהסוג. אחרים מיועדים לספורטאים והם עתירי קלוריות ממקורות בעלי ערך תזונתי.

הדגנים נמכרים לרוב באריזות קרטון משפחתיות של 500, 750 גרם או קילוגרם אחד. לרוב, דגני פרימיום נמכרים באריזות קטנות יותר. ישנן גם אריזות אישיות, המכילות מנה יחידה, כדי לאפשר לקחת את ארוחת הבוקר לעבודה או ללימודים. אריזות כאלו ניתנות לעיתים גם בארוחת בוקר בטיסות. קופסאות הדגנים מציגות מידע תזונתי מפורט - פירוט כל המרכיבים וכל הערכים התזונתיים של המוצר, ולעיתים גם הסבר על חשיבותם של הוויטמינים והמינרלים המצויים בדגנים.

עקב המודעות הגוברת לסוגיות בריאותיות, יצרנים רבים משווקים כיום גרסאות מופחתות סוכר של מותגים פופולריים.

## קישורים חיצוניים

* 
* 
* 

## הערות שוליים

*
קטגוריה:המטבח האמריקאי
קטגוריה:ארצות הברית: המצאות
קטגוריה:מזון מיובש
סאי קונג

**סַאי קוּנְג** (בסינית: **西貢區**) הוא אחד מ-18 תחומי המנהל של הונג קונג הנמצא בדרום מזרח הטריטוריות החדשות. שטחו הכולל הוא 136.39קמ"ר, אוכלוסייתו הגיעה בשנת 2011 ל-436,627 איש, והצפיפות היא ביחס של 3,135 איש לקמ"ר.

קו צוּ'אֶנְג קְוַואן אוֹ של ה-MTR, מגיע לתחום, ועוצר בו בארבע תחנות.

## אזורים
*סאי קונג - העיירה 西贡市中心
*הֶבֶּא הַבֶן 白沙湾
*איי סאי קונג 西贡离岛
*הַנְג הַאו טוֹנְג 坑口东
*מערב הנג האו 坑口西
*ירוק 环保
*צוּ'אֶנְג קְוַואן אוֹ 将军澳市中心
*צ'וֹי קִין 健彩
*צוֹי לַאם 翠林
*הוֹנְג קִינְג 康景
*פּוֹ לַאם 宝林
*יַאן יִנְג 欣英
*1323 运亨
*קִינְג לַאם 景林
*הִירְד 厚德
*וֶלְתִ'י 富裕
*דֶמִינְג 德明
*בַּאוהִינִיַה 宝康
*שֶׁאוּ'נְג טַאק 尚德
*קְווֹק מִינְג 广明

## קישורים חיצוניים

* 
* אתר המועצה
* פורטל: גלו את סאי קונג

קטגוריה:הטריטוריות החדשות
מחזור חיים

**מחזור חיים ביולוגי** היא ההגדרה לתקופת היצירה של אורגניזם דרך רבייה מינית או א-מינית. ישנם שלושה סוגי מחזורים המסווגים על ידי הפלואידיות שלהם:

# מחזור הפלואידי (זיגוטי)
# מחזור דיפלואידי (גמטי)
# מחזור משולב – הפלואידי + דיפלואידי (ספורי/נבגי)

שלושת המחזורים מכילים שלב הפלואידי (*n*) ודיפלואידי (*2n*). ההגדרה מתייחסת לשלב הדומיננטי בחיי האורגניזם (כלומר הפלואידיות שלו במרבית חייו).
השלב שבו מתאחדים שני תאים הפלואידים נקרא הפריה. חלוקת תא דיפלואידי לתאים הפלואידים נקראת מיוזה. במחזור הזיגוטי (*n*) המיוזה מתרחשת בזיגוטה עצמה לקבלת תאים הפלואידים שיעברו מיטוזה ויהפכו בסופו של דבר לאורגניזם הפלואידי, במחזור הגמטי (*2n*) המיוזה מתרחשת בגוף האורגניזם עצמו ליצירת גמטות הפלואידיות. במחזור המשולב (הספורי) המיוזה מתרחשת פעמיים הן בשלב הזיגוטה והן ליצירת גמטות.

## מחזור הפלואידי
שמאל|ממוזער|250px|מחזור זיגוטי

המיוזה במחזור הזיגוטי מתרחשת לאחר קריוגמי (איחוי של שני גרעיני תא מתאים שונים) ובכך מסיימת את השלב הדיפלואידי היחידי במחזור ההפלואידי. התאים ההפלואידים שנוצרו ממיוזה זו ממשיכים להתחלק על ידי מיטוזה ליצירת אורגניזם או ליצירת תאים הפלואידים נוספים. מיוזה נוספת תתרחש רק לאחר איחוי נוסף בין שני תאים שונים (למשל, נקבה וזכר).

לסיכום, במחזור ההפלואידי – זיגוטה היא התא הדיפלואידי היחיד ומיטוזה מתרחשת רק בתאים הפלואידים.

אורגניזמים הנוצרים מהמחזור הזיגוטי הם:
* רוב הפטריות
* חלק מירוקיות
* חלק ניכר מהפרוטאזות (אאוקריוטים חד תאיים)

## מחזור דיפלואידי
שמאל|ממוזער|250px|מחזור גמטי

במחזור הגמטי הזיגוטה מתחלקת מיטוזית ליצירת אורגניזם (בניגוד למחזור ההפלואידי בו הזיגוטה מתחלקת מיוזית). תאים באורגניזם הדיפלואידי עצמו מתחלקים מיוזית ליצירת תאים הפלואידים – גמטות. תאים הפלואידים יכולים להתחלק מיטוטית כמו בחלק מהשמרים, אך השלב העיקרי בחיי האורגניזם אינו הפלואידי. אך עדיין, ברוב האורגניזמים הדיפלואידים, המיטוזה מתרחשת בתאים דיפלואידים בלבד.

לסיכום, במחזור הדיפלואידי – גמטה היא בדרך כלל התא ההפלואידי היחידי ומיטוזה מתרחשת בדרך כלל רק בתאים דיפלואידים.

אורגניזמים הנוצרים מהמחזור הגמטי הם:
* בעלי חיים
* חלק מאצות חומיות
* חלק מהפטריות

## מחזור משולב
שמאל|ממוזער|250px|מחזור ספורי

במחזור הספורי, מיטוזה ומיוזה מתרחשות בשלב ההפלואידי ובשלב הדיפלואידי. במחזור הספורי נוצרים חילופי דורות – ישנו גם ספורופיט רב-תאי המייצר נבגים וגם גמטופיט רב-תאי המייצר גמטות.
תאים בספורופיט (הדיפלואידי) עוברים מיוזה והופכים לנבגים הפלואידים. נבגים אלו עוברים מיטוזה ליצירת גמטופיט רב-תאי (הפלואידי). תאים של גמטופיטים שונים עוברים הפריה ליצירת זיגוטה דיפלואידית העוברת מיטוזה ליצירת ספורופיט.

מחזור משולב מתרחש בצמחים ובהרבה מן האצות. באורגניזמים המחזיקים גם גמטופיטים וגם ספורופיטים באותו הגודל, קשה להבחין ביניהם אלא בבדיקה מיקרוסקופית. תופעה זו נקראת איזומורפיזם (למשל, אצות ים). בצמחים עילאיים לעומת זאת הגמטופיטים הם קטנים יותר וניזונים כטפילים מהספורופיטים – הטרומורפיזם.

## קישורים חיצוניים

* 

קטגוריה:מעגל החיים
קטגוריה:רבייה
ריצ'רד לסטר

**ריצ'רד לסטר** (באנגלית: **Richard Lester**; נולד ב-19 בינואר 1932) הוא במאי קולנוע יהודי-בריטי ממוצא אמריקאי, הידוע הודות לסרטי להקת הביטלס שביים בשנות ה-60.

## ביוגרפיה
לסטר נולד בפילדלפיה, פנסילבניה למשפחה יהודית מסורתית. כילד מחונן, החל את לימודיו האקדמיים בגיל 15 באוניברסיטת פנסילבניה. בתקופה זו, החל להתעניין בקולנוע בריטי ובמיוחד בקומדיות. בשנת 1953 עזב לסטר את ארצות הברית ועבר להתגורר בלונדון, שם החל לפעול כבמאי בתוכניות טלוויזיה עצמאית. אחת מההפקות בהן השתתף, משכה את תשומת לבו של השחקן פיטר סלרס שסייע לו בהפקת תוכנית טלוויזיה שהפכה ללהיט וסללה את דרכו אל ההצלחה. 

ב-1961 ביים את הסרט *It's Trad, Dad* בכיכובה של הלן שפירו. הסרט כלל בעיקר קטעי ג'אז ומספר קטעי רוק אנד רול (בהם טוויסט של צ'אבי צ'קר ושיר של ג'ין וינסנט) ושולבו בו אלמנטים הומוריסטיים. אחד מהסרטים שביים לסטר, סרט קצר בו השתתפו כוכבי The Goon Show פיטר סלרס וספייק מיליגן בשנת 1959, היה הסרט האהוב על חברי להקת הביטלס ובמיוחד על ג'ון לנון. בשנת 1964 כשחברי הלהקה חתמו על חוזה ליצירת סרט בכיכובם, בחרו ארבעת המוזיקאים בלסטר כבמאי הסרט. 

הסרט שהופק בסופו של דבר ונקרא "A Hard Day's Night" ("לילה של יום מפרך"), מציג את כל אחד מחברי הלהקה עם מאפייניו ואישיותו המיוחדת. הסרט התגלה כמכשיר שיווקי מוצלח לפרסומה של הלהקה, וכמה מהטכניקות שבוצעו בסרט זה, מוכיחים את יעילותם עד היום, ובהם עצם הרעיון לייצר קליפים שילוו את השירים והשימוש במצלמה בעלת עדשה רחבה לצילום הופעות חיות.

בעקבות ההצלחה, נבחר לסטר לביים את סרטה השני של הלהקה "Help!" בשנת 1965. לאחר שני הסרטים המוזיקליים הללו המשיך לסטר לביים בעיקר קומדיות, ובאותה שנה אף זכה על אחת מהן בפרס דקל הזהב בפסטיבל קאן.

בשנת 1967 חזר לסטר לשתף פעולה עם ג'ון לנון שלוהק לסרט האנטי-מלחמה "כיצד ניצחתי במלחמה", סרט שעל אף שעלילתו מתרחשת בזמן מלחמת העולם השנייה הרי שהתייחס למלחמת וייטנאם שהתחוללה באותה העת. 

בשנת 1968 יצר את הסרט "פטוליה", בכיכובו של ריצ'רד צ'מברלין. סרט מודרניסטי שזכה לשבחי הביקורות, אך לא להצלחה מסחרית .

בשנות ה-70 המשיך לסטר לביים סרטי קולנוע ובהם "ג'אגרנאוט" (1974), "רובין ומריאן" (1976) בכיכובם של שון קונרי ואודרי הפבורן, ו"שלושת המוסקטרים" משנת 1974 (שזכה גם סרט המשך שנה לאחר מכן).

בשנת 1978 שימש לסטר כעוזר במאי (ללא מתן קרדיט) לסרט "סופרמן: הסרט" וביים את "סופרמן 2" (לאחר שהחליף את הבמאי המפוטר ריצ'רד דונר). שני הסרטים הופקו במקביל. בשנת 1983 חזר לסטר וביים את הסרט "סופרמן 3".

בשנת 1988 ביים לסטר את הסרט השלישי בסדרת שלושת המוסקטרים, ועם השלמת הסרט בחר לפרוש מתעשיית הקולנוע. לדבריו הושפע קשות ממותו, בתאונת רכיבה, של ידידו הקרוב, השחקן הבריטי רוי קינאר, בעת צילומי הסרט.

בשנת 1991 בעקבות פנייתו האישית של פול מקרטני, חזר לסטר לביים באופן חד פעמי את הסרט "Get Back". הסרט בן 89 הדקות סוקר את מסע ההופעות של פול מקרטני לצד להקתו בחזית הבמה ומאחורי הקלעים.

בשנת 1993 הנחה סדרת טלוויזיה בהפקת BBC שעסקה בקולנוע הבריטי בשנות ה-60. בשנת 1999 הוציא במאי הקולנוע סטיבן סודרברג ספר הכולל ראיונות עם לסטר.

## קישורים חיצוניים

* ריצ'רד לסטר באתר SensesofCinema.com 
* 

## הערות שוליים

קטגוריה:במאי קולנוע יהודים בריטים
קטגוריה:במאי קולנוע יהודים אמריקאים
קטגוריה:אתאיסטים יהודים
קטגוריה:אתאיסטים בריטים
קטגוריה:אתאיסטים אמריקאים
קטגוריה:זוכי פרס הווידאו קליפים של MTV: אישים
קטגוריה:אמריקאים שנולדו ב-1932
מדרשת יעוד

**מדרשת יעוד** הייתה מדרשה תורנית לנשים שהייתה ממוקמת בשכונת קריית יובל בירושלים ופעלה בשנים 1996–2017.

המדרשה קמה בשנת תשנ"ו (1996) מתוך מגמה ליצור בית מדרש לבנות ונשים, אשר יראה לנגד עיניו את הרעיון של יצירה שפה יהודית חדשה-עתיקה, שתדבר אל כל רובדי האוכלוסייה היהודית. את המדרשה ייסד הרב יעקב שפירא מעפרה. לנגד עיני המייסדים עמדה הרתיעה הקיימת מדברים שבקדושה; לדעתם, רתיעה זו נובעת בין השאר מ"שפה דתית" סגורה, המיועדת רק לאנשים הקשורים אל המערכת ה"דתית" הפנימית. בעיה זו, הביאה ליצירת בית מדרש שיפתח קשר ואהבה אל היהדות ומקצועותיה באמצעות דיאלוג פתוח עם ציבורים שונים במדינת ישראל ובעולם – דתיים ולא דתיים, חרדים וקיבוצניקים.

במדרשה למדו בשנת תשס"ח כ-100 בנות, חלקן מישראל וחלקן מארצות הברית, דרום אפריקה, אוסטרליה ואנגליה. הלימודים נעשים מתוך ניסיון להביא את הלומדות ללימוד והעמקה של התורה והמצוות באופן פתוח ותוך יצירת דיאלוג בונה עם הסביבה, תוך אווירה של כבוד הדדי, כך שכל אחת תרגיש כאילו היא בביתה - הן מן הצד הרוחני והן מן הצד הגשמי.

קטגוריה:ירושלים: חינוך
יעוד
קטגוריה:מוסדות לימוד ומחקר שאינם פעילים עוד
ישיבת אפיקי דעת

[250px|ממוזער|[שגריר ארצות הברית בישראל, דייוויד פרידמן בביקור בישיבה, אוקטובר 2017]]
**ישיבת אפיקי דעת** היא ישיבת הסדר וישיבה גבוהה בעיר שדרות בראשות הרב דוד פנדל. נכון לשנת 2021 היא ישיבת ההסדר הגדולה ביותר בישראל. בשנת 2024 זכתה הישיבה בפרס כץ.

## פעילות
הישיבה הוקמה בשנת ה'תשנ"ה (1995), יחד עם הקמת הגרעין התורני בעיר. בישיבה לומדים כ-600 תלמידים, והיא ישיבת ההסדר הגדולה ביותר.

תלמידי הישיבה מתנדבים במרכז החסד המקומי, בעזרה לקשישים, לימוד עם ילדים, עזרה למשפחות במצוקה, הכנת נערים לשירותם הצבאי ועוד.

בישיבה פועל בית דין לממונות. הדיינים הם הרב פנדל, הרב אריאל בראלי הרב של היישוב בית אל והרב דרור טוויל הרב של העיר שדרות.

הישיבה מדגישה את חשיבות החזרות בלימוד.

פעם בשבועיים מתקיים בישיבה שיעור עיון על המסכת הנלמדת של הרב אשר וייס ובעבר התקיים גם פעם בשבוע שיעור של הרב אהרון בוטבול. בין הרבנים המלמדים אמונה: הרב ערן טמיר, הרב חגי לונדין, הרב שמחה שטטנר והרב קובי דביר.

#### מסלולים בישיבה
בישיבת קיים כולל לימוד לרבנות, בראשות הרב יצחק סופר, שבו לומדים כ-30 אברכים ובחורים. כמו כן קיים בה כולל דיינות, בראשות הרב אביעד תפוחי, ובו כעשרה אברכים. קיימת בישיבה גם אפשרות של לימודי הוראה במכללת יעקב הרצוג.

## מבנה
בית המדרש של הישיבה נקרא בית מדרש זכור לאברהם, ונתרם על ידי הנדיב היהודי-ברזילאי שלמה פיצ'וטו, לזכרו של בנו שנחטף בידי חברי כנופיה בברזיל ונרצח. ייחודו של מבנה הישיבה - כמו גם יתר מבני הישיבה (פנימיות ועוד), הוא בכך שהמבנה נבנה כולו מבטון מזוין, לצורך עמידות נגד שיגורי קסאמים - בשל מיקומה של הישיבה בעיר שדרות הסמוכה לעזה ממנה נורו בעשורים האחרונים רקטות רבות לכיוון העיר.

## צוות הר"מים
### ר"מים עיון (נכון לשנת ה'תשפ"ה)
#### שיעור א'
* רה"י הרב דוד פנדל
* הרב אמיר מידני
* הרב אהרון בק
* הרב ניסים דעי
* הרב שילה טובי
* הרב דרור אריה
* הרב שחר צבי
* הרב מוטי פונצ'יק

#### שיעור ב'
* הרב שי סבג
* הרב אוריאל בנר
* הרב אבי רוס
* הרב צבי אביכזר
* הרב עדיאל אברהם

#### שיעור ג'
* הרב ניר מקטובי
* הרב שלומי בן יאיר

#### שיעור ד'
* הרב יצחק נתנאל
* הרב נדב שיף

#### שיעור ה'
* הרב דרור טוויל
* הרב עמיחי כהן
* הרב משה שחור
* הרב מיכה שגב
* הרב מאיר רביבו

#### שיעור ו'
* הרב גדעון מושקוביץ
* רב בעבר הרב שמחה אקשטיין

### ר"מים אמונה
* הרב חגי לונדין
* הרב ערן טמיר
* הרב אסף נאומבורג
* הרב יעקב דביר
* הרב דוד בורא
* הרב נעם עידן

## שלוחות
לישיבה שלוחה נוספת בעיר, הנקראת **לב לדעת**. ישיבה זו הוקמה בשנת תש"ס, ובראשה עומד הרב שלמה בנימין. רבים מן התלמידים הבאים למוסד זה הם בוגרי תיכונים וישיבות תיכוניות. הלימודים מתקיימים בו בקבוצות של 7–10 תלמידים. במוסד זה כ-150 תלמידים.

בשנת ה'תשס"ו (2007) הקימה הישיבה שלוחה נוספת, ישיבת **דרך חיים**, בקריית גת, שאופייה דומה לזה של "לב לדעת". בשלוחה זו כ-100 תלמידים. בראש השלוחה עומד הרב אמיר ממן, בן המחזור המייסד של הישיבה בשדרות.

## תמונות מהישיבה

קובץ:Rav_asher_wais.jpg|הרב אשר וייס עם תלמידי הישיבה בחגיגת פורים


## קישורים חיצוניים

* 
* אתר השלוחה "לב לדעת"
* איגוד ישיבות ההסדר
* ישי פרידמן, שיח לוחמים, כתבה על תלמידים מהישיבה במלחמת לבנון
* אפיקי דעת - ביטאון ישיבת שדרות, מסכת בבא מציעא ושבת, בבא קמא ונדרים, סוכה, קידושין, מאמרים בנושא קדושת בית הכנסת ובית המדרש באתר HebrewBooks.
* ישיבת 'אפיקי דעת' ביוטיוב
* 
* 

## הערות שוליים

קטגוריה:זוכי פרס כץ
שדרות
קטגוריה:שדרות: חינוך
קטגוריה:שדרות: מבנים
רחוב סולטאן סולימאן

**רחוב שולטאן סולימאן**, הקרוי על שמו של סולימאן המפואר, הוא אחד הרחובות הראשיים בירושלים. הרחוב משתרע מדרך יריחו בקודקוד הצפון-מזרחי של העיר העתיקה עד המנהרות שבין שער שכם לשער החדש.

## היסטוריה
תוואי הרחוב נסלל בתקופת השלטון העות'מאני, כאשר מוסלמים החלו לצאת מחומות העיר העתיקה ולבנות את שכונת באב א-זהרה הסמוכה לגן הקבר ובקצהו נחנך ב-1937 מוזיאון רוקפלר לארכאולוגיה. הרחוב הפך למרכז העסקים של ערביי ירושלים בתקופת המנדט הבריטי, בעיקר סביב שער שכם והשתרע מבניין נוטר דאם דה ז'רוזלם, מערבית לשער שכם ועד המוזיאון. משנת 1948, בעקבות חלוקת העיר, נדד המרכז המסחרי הערבי לאורך הרחוב מזרחה, לכיוון שער הפרחים וההצטלבות עם רחוב צלאח א-דין.

לאחר איחוד העיר בעקבות מלחמת ששת הימים ב-1967, נחנכה בקצהו המערבי של הרחוב כיכר צה"ל והקטע המערבי של הרחוב, מהכיכר עד שער שכם, שינה את שמו לרחוב חטיבת הצנחנים. בשנת 1968 נערך לאורך הרחוב מצעד צה"ל ביום העצמאות ה-20 למדינת ישראל. סיקור המצעד היה השידור הראשון של הטלוויזיה הישראלית.

כיום משמש הרחוב, יחד עם רחוב צלאח א-דין, מרכז העסקים של מזרח ירושלים, ובאינתיפאדה הראשונה בשנת 1987 אף אירעו ברחוב מספר הפרות סדר ונזרקו בו אבנים לעבר אוטובוסי אגד. מאידך, באינתיפאדה השנייה נשמר שקט ביטחוני יחסי ברחוב, בדומה לרוב חלקי מזרח ירושלים.

הרחוב הוא משכנם של מסעדות מזרחיות מפורסמות, כמו מסעדת פילדלפיה.

הרחוב משמש נתיב נסיעה ראשי למעוניינים לבקר בכותל המערבי ובהר הזיתים ונתיב ראשי לצעדה המסורתית ריקודגלים מדי יום ירושלים.

## בתים ואתרים ברחוב
* אכסניית סנט פאולוס (בית ספר שמידט)
* מסוף תחבורה ציבורית
* מלון Golden walls
* מוזיאון רוקפלר
## תמונות


In Jerusalem 24.jpg|רחוב סולטאן סולימאן במבט לכיוון מזרח
Behold- Views of Jerusalem (9068617613).jpg|מסעדות ובתי עסק ברחוב
Sultan Suleyman street, Jerusalem.JPG|מבט על הרחוב מחומות העיר העתיקה
2_Street_of_Prophets.jpg|בית הינדיה - רחוב סולטאן סולימאן פינת רחוב הנביאים
Sultan Suleiman Street, Jerusalem view from Old City Walls.jpg|מבט על הרחוב מחומות העיר העתיקה


קטגוריה:מזרח ירושלים: תחבורה
סולטאן סולימאן
קטגוריה:חומות ירושלים